Sagredo es reuneix amb Defensa per a demanar la desafecció i l’ús veïnal dels terrenys militars del nucli urbà de Paterna
15/07/2015

# Sagredo es reuneix amb Defensa per a demanar la desafecció i l’ús veïnal dels terrenys militars del nucli urbà de Paterna

[![L’alcalde de Paterna Juan Antonio Sagredo i el director general d’Infraestructures del Ministeri de Defensa, Eduardo Zamarripa durant la reunió mantinguda hui en el Ministeri de Defensa](/images/noticias/2015/07/sagredo-ministerio.jpg)](/images/noticias/2015/07/sagredo-ministerio.jpg)

15.07.2015

L’alcalde de Paterna, Juan Antonio Sagredo ha demanat hui la desafecció i l’ús dels terrenys militars que el Ministeri de Defensa té en el nucli urbà del poble per a posar-los al servici dels veïns.

Sagredo ha realitzat esta sol•licitud en la reunió que ha mantingut este mateix matí a Madrid amb el director general d’Infraestructures del Ministeri de Defensa, Eduardo Zamarripa i que ha qualificat de “positiva i productiva”.

Durant la trobada, el primer edil li ha traslladat a Zamarripa l’enorme utilitat i el gran aprofitament que podrien donar els veïns de Paterna a part de les infraestructures militars que este organisme estatal té en el barri de Campament del municipi i, conscient que és un acord complicat, Sagredo ha manifestat el seu desig que arribe a bon port donada la bona disponibilitat d’ambdues parts.

En concret, el primer edil ha demanat que s’autoritze a l’Ajuntament de Paterna la cessió de l’ús d’una part de l’equipament amb què està dotat l’Aquarterament Daoiz y Velarde per a posar-ho al servici dels veïns. Juan Antonio Sagredo s’ha referit, entre altres coses, al centre social, a la piscina i a les diferents zones esportives que alberga la instal•lació militar ja que podrien ser utilitzades com a seu, per exemple, de la llar de Jubilats de Campament o inclús d’una Escola Pública d’Adults.

Amb la celebració d’esta trobada oficial com a màxima autoritat municipal, Sagredo no sols dóna els primers passos per a aconseguir un dels seus propòsits electorals, sinó que també vol donar resposta a una històrica demanda veïnal i, respecte d’això, ha destacat que “l’objectiu del nou equip de govern és aconseguir que estos terrenys militars puguen ser usats per a albergar infraestructures públiques al servici del ciutadà, tal com reclamen els paterners i paterneres”.

Amb este viatge a Madrid, l’alcalde comença la seua ronda de reunions amb les diferents autoritats a nivell estatal, autonòmic i local amb les quals Juan Antonio Sagredo busca aconseguir millores per a Paterna i donar resposta a les reivindicacions dels seus veïns.

En este sentit, l’alcalde ha insistit en el fet que “tocarà a les portes que facen falta, les vegades que siguen necessàries fins a aconseguir allò que necessiten i els correspon als paterners i paterneres” i ha recordat que, en les últimes setmanes, ha sol•licitat oficialment i amb caràcter d’urgència reunions amb els responsables d’Educació i d’Infraestructures de la Generalitat i amb l’alcalde de València, Joan Ribó.